b'\n_START_ARTICLE_\nKuppikivi\n_START_PARAGRAPH_\nKuppikivet ovat muinaisj\xc3\xa4\xc3\xa4nn\xc3\xb6ksi\xc3\xa4, kivi\xc3\xa4 tai kalliopintoja, joissa on yleens\xc3\xa4 useita suhteellisen py\xc3\xb6reit\xc3\xa4 uurrettuja koloja. Kivien pinnassa on usein kymmenkunta, toisinaan yli satakin pient\xc3\xa4 patamaista ja keinotekoista kuppia. Kuppien halkaisija on tavallisesti 5\xe2\x80\x936 senttimetri\xc3\xa4.\n_START_SECTION_\nSuomen kuppikivet\n_START_PARAGRAPH_\nSuomen kuppikivi\xc3\xa4 pidet\xc3\xa4\xc3\xa4n p\xc3\xa4\xc3\xa4asiassa rautakautisina, mutta osin ehk\xc3\xa4 my\xc3\xb6s keskiaikaisina. Suomessa kuppikivet ovat yleens\xc3\xa4 l\xc3\xa4hell\xc3\xa4 viljelysmaita tai polttokentt\xc3\xa4kalmistoja. Niiden k\xc3\xa4ytt\xc3\xb6 on jatkunut historialliseen aikaan, syrj\xc3\xa4isill\xc3\xa4 paikoilla 1900-luvulle. T\xc3\xa4ll\xc3\xb6in niiden k\xc3\xa4ytt\xc3\xb6 on liittynyt esimerkiksi sairauksien parantamiseen._NEWLINE_Nykyisen Suomen alueelta tunnetaan yli 350 kuppikive\xc3\xa4 ja Karjalasta 26. Kuppikivet sijaitsevat Lounais-Suomessa, Etel\xc3\xa4-H\xc3\xa4meess\xc3\xa4, Etel\xc3\xa4-Savossa, Pohjanmaalla ja Karjalankannaksella. _NEWLINE_Kivien kuoppien merkityksest\xc3\xa4 on useita oletuksia ja suomalaisia kansanperinteit\xc3\xa4. Usein kivet ovat uhripaikkoja. Uhreja, kuten viljaa, j\xc3\xa4tettiin kiven koloihin suvun vainajille, haltijoille tai maahisille sato- ja pyyntionnen toivossa. Jotkut uskoivat, ett\xc3\xa4 kuoppiin j\xc3\xa4\xc3\xa4neell\xc3\xa4 sadevedell\xc3\xa4 on parantava vaikutus. Loitsuissa my\xc3\xb6s kipuja ja vaivoja karkotetaan kiven reikiin. Kuppikivet mainitaan muinaisrunoissa monessa yhteydess\xc3\xa4._NEWLINE_P\xc3\xa4\xc3\xa4kaupunkiseudun ja samalla Suomen saaristoalueiden ainoa tunnettu kuppikivi sijaitsee Korkeasaaressa. Sen sijainti ja korkeus merenpinnasta viittaavat pronssikauteen, mahdollisesti 3500 vuoden taakse. 2010-luvulla Suomen tiedotusv\xc3\xa4lineiss\xc3\xa4 oli n\xc3\xa4kyv\xc3\xa4sti esill\xc3\xa4 my\xc3\xb6s H\xc3\xa4meenlinnan Uhrikivi.\n_START_SECTION_\nRuotsin kuppikivet\n_START_PARAGRAPH_\nRuotsissa kuppikivien katsotaan olleen k\xc3\xa4yt\xc3\xb6ss\xc3\xa4 jo kivi- ja pronssikaudella. Niiden on oletettu liittyneen auringonpalvontaan ja hedelm\xc3\xa4llisyysmenoihin, my\xc3\xb6hemmin my\xc3\xb6s vainajien palvontamenoihin.\n_START_SECTION_\nViron kuppikivet\n_START_PARAGRAPH_\nVirosta tunnetaan noin 1\xc2\xa0750 kuppikive\xc3\xa4, ja siell\xc3\xa4 ne ajoittuvat pronssikaudelta esiroomalaiselle kaudelle. Kuten Ruotsissa ja Suomessakin, saattavat Viron kuppikivien kupit sijaita my\xc3\xb6s pystypinnoilla.'